**A TISZÁNINNENI REFORMÁTUS EGYHÁZKERÜLET**

**ÉVI RENDES KÖZGYŰLÉSE**

**Miskolc, 2023. július 21.**

**A Missziói Bizottság jelentése**

**Főtiszteletű Egyházkerületi Közgyűlés!**

 Jelentésünk elején Isten iránti hálával köszönjük meg mindazoknak a szolgálatát, munkáját, akik Jézus Krisztus missziói parancsának, valamint az evangélium továbbadása életmentő imperatívuszának engedelmeskedve, tiszáninneni gyülekezeteinkben, egyházmegyéinkben és kerületünkben, hűséggel tették feladatukat. Ki-ki a maga helyén.

„… és tanúim lesztek…” Apcsel 1,8

 Krisztus szava a missziót illetően figyelmeztet bennünket, hogy stratégiák, elvek, szépen felvázolt tervek között elsikkadhat a lényeg, kiüresedhetnek a szavak, meggyengülhet a misszió kézzelfogható jelenléte, ha nem a Jézus Krisztusról szóló, hallható, látható tanúságtétel, ha nem a hitből fakadó bizonyságtétel áll a középpontban. Alkalmas és alkalmatlan időben Krisztus tanújaként kell kiállnunk az emberek elé.

 Egy-egy missziói jelentésnek is kísértése, hogy újra és újra megfogalmazza a mit kellene tenni, hogyan kellene tenni útkeresést, de a konkrétumok, tettek, tények, események – maga a tanúságtétel valósága -, mindig kimaradnak, vagy háttérbe kerülnek a folyton újragondolt elképzelések árnyékában.

 Nem szeretnénk ebbe a hibába esni. Senki sem kérdőjelezi meg a missziói stratégiák fontosságát. Ám csak az a stratégia ér valamit, amelynek elemei megvalósulnak. Az elmúlt évben kezdődött el egyházkerületünk életében az a folyamat, amelynek során elemeztük a missziói helyzetet, amiben élünk, megvizsgáltuk gyengeségeinket, erősségeinket, az egyházunkban, gyülekezeteinkben zajló folyamatokat. A tavalyi missziói jelentésben részletesen szóltunk minderről.

1. **Kerületi missziói munka**

 Tudva, hogy a misszió legfontosabb terepét gyülekezeteink jelentik, mégis azt gondoljuk, hogy magának az egyházkerületnek is van feladata ebben a küldetésben. Egyfelől segíteni gyülekezeteink misszióját, másfelől olyan kerületi alkalmakat szervezni, ahol megszólal a Krisztusról szóló tanúságtétel a világ felé.

 Alaptézisünk volt a 2022. évi jelentésünkben, hogy „A Tiszáninneni Református Egyházkerület missziói koncepciójának első lépése – hűen a páli buzdításhoz*: „erősödjetek meg az Úrban”* -, hogy megerősítse hitben és összetartozásban a lelkipásztori közösséget, a gyülekezetek közösségét, azt az elmondhatatlan értéket képviselő, meglévő református humánerőforrást, amely hivatott a misszióra. Az egyházkerület a maga eszközeivel ezt a célt szeretné szolgálni.”

 Ennek érdekében a következő konkrét lépések valósultak meg az egyházkerület kezdeményezésére:

* 1. **Gyülekezeti programok támogatása**

 2022-ben írta ki az egyházkerület első ízben azt a támogatási felhívást, amelynek segítségével egymással összefogó gyülekezetek kaphattak támogatást, helyi, kisrégiós missziói rendezvényeikhez. Így kívántuk segíteni azokat a gyülekezeteket, ahol erre a célra nem állt rendelkezésre forrás, vagy szerették volna kiegészíteni ily módon, mondjuk az egyházmegyék által számukra nyújtott missziói támogatást. Tavaly összesen 11 pályázat érkezett be, 39 egyházközség részvételével. Egy pályázat maximum 200.000.-Ft támogatásban részesülhetett.

 A programot az idén is vittük tovább, 250.000.-Ft-os támogatásra lehetett immár pályázni. 2023-ban 20 támogatási kérelem érkezett be, 70 egyházközség részvételével. Megduplázódott tehát a kérelmek száma egy év alatt. Áldott alkalmakat szerveztek, szerveznek a gyülekezetekben a lelkészek e forrás felhasználásával, minden támogatott programról fényképes beszámolót közöl egyházkerületünk honlapja, a tirek.hu.

* 1. **Tiszáninneni református gyülekezetek találkozója, Sárospatak**

 Első ízben tavaly június végén rendeztük meg ezt az eseményt. Mintegy 800 résztvevő érkezett egyházkerületünk gyülekezeteiből. A sárospataki Kollégium udvarán felállított színpadról hangzott a bizonyságtétel, szóban, énekben, megmutatkoztak magyar kultúránk értékei, sok kísérőprogram mellett érezhették a résztvevők a megélt református egység örömét, a találkozások lehetőségét.

 Az alkalmat másodszor is megrendeztük idén június 10-én, áldott esemény volt most is a kb. 600 résztvevőnek. Öröm volt, hogy egyházkerületünk vezetőinek, egyházmegyéink espereseinek jelenléte mind a két alkalommal kifejezte a tiszáninneni reformátusok egységét a történelmi helyszínen.

* 1. **Lelkész-presbiteri konferencia**

 A hagyományos őszi kerületi eseményünket is megrendeztük. Megújult a forma, erősebb lett a Krisztusról való tanúságtétel hangja, mind a megszólalók, mind a zenében elmondott hitvallások hitünket erősítették, biztatást adtak a jövőre nézve, a novemberben, a Lévay Gimnáziumban megtartott eseményen.

* 1. **Utcai evangelizációs alkalmak**

 Tavaly Kazincbarcika, az idén pedig Szerencs adott otthont ennek az eseménynek. Példás összefogásban mutatkozott meg mindkét város reformátussága, együtt az egyházkerület, a helyi gyülekezetek, és a városok református oktatási intézményei. Sok száz ember fordult meg az eseményeken. A missziói rendezvények célja volt az is, hogy a szakrális, zárt tereinkből kilépve, a református iskolában tanuló diákok családjai és a helyi gyülekezetek kapcsolatát erősítsük. A missziónak ezt a formáját folytatni kívánjuk egyházkerületünk városaiban.

* 1. **LelkesítŐ, Abaújvár**

 Az elmúlt évben immáron 3. alkalommal került megrendezésre Abaújváron, a helyi lelkészek elhivatott szolgálata nyomán ez a családi nap. A Krisztusról szóló bizonyságtétel tölti meg a több száz érdeklődőt vonzó eseményt. Sokan tesznek tanúságot az Úrról, nem csak lelkészek, hanem hitben járó gyülekezeti tagok is. Kísérőprogramok teszik színessé a napot.

 Egyházkerületünk 2022-ben – látva a LelkesítŐ hitet erősítő, missziói jelentőségét – kerületi támogatással megvalósuló rendezvényeink közé sorolta az alkalmat, ahogyan idén is.

* 1. **Lelkipásztoroknak szóló alkalmak**

 A lelkipásztori közösségre is jellemző az atomizálódás, a befeléfordulás, a szolgálatban való magányosság, a meg nem értettség érzésének eluralkodása. Számtalanszor átéltük már annak a megtapasztalását, hogy egymást értjük igazán, hogy a találkozások, beszélgetések nyomán egymással őszintén tudunk nehézségeinkről, problémáinkról szót váltani.

 Egyházkerületünk igyekezett a meglévő egyházmegyei alkalmak mellé, újabb találkozási lehetőségeket biztosítani a kerület lelkészei számára. Így rendeztük meg 2022-ben, és az idén is tavasszal a tiszáninneni lelkipásztorok találkozóját, mintegy 50 fő részvételével. A résztvevők az Ige mellől indulva aktuális kérdésekben is kaphattak tájékoztatást, valamint mindkét alkalmon közös kulturális élményben is részük lehetett.

 Ezentúl több olyan alkalmat szerveztünk, ahol meghívott előadók segítségével mélyedtünk el a lelkészi hivatást érintő fontos témákban. Volt, amikor hivatásunk értelmezésével foglalkoztunk, máskor arra a kérdésre kerestük a választ, hogy miként lehetünk ma só és világosság gyülekezeteinkben. Az előadásokat őszinte hangvételű kiscsoportos beszélgetések követték a közös ebéd előtt. A résztvevők száma 30-40 fő volt.

1. **Az egyházmegyei jelentésekből elénktáruló kép**

A missziót és a Missziói Bizottsághoz sorolt egyéb területeket érintve szeretnénk még néhány megjegyzést tenni.

* 1. **Az egyházmegyei missziói jelentésekről**

 A borsod-gömöri missziói jelentés rendhagyó módon, de nagyon tanulságos összefoglalót készített az egyházmegye gyülekezeteinek missziói helyzetéről és gondolkodásáról. Egyrészt a számok nyelvén láthatjuk, hogy hol mennyi református él, mennyi az egyházfenntartók száma és főleg: mennyien vesznek részt a vasárnapi istentiszteleken. Ezek nagyon beszédes számok. Kiderül, hogy az adatot szolgáltató majd száz gyülekezet mintegy felében huszan vagy kevesebben járnak templomba vasárnaponként. Száz fölötti létszámról nyolc – főleg miskolci - gyülekezet adott hírt.

 A jelentés idéz egy-egy mondatot, gondolatot az egyházlátogatási jegyzőkönyvekből is minden gyülekezet esetében, amelyek tükrözik a lelkészek, gyülekezetek misszióval kapcsolatos látásmódját, gondolatát. Ezekből a reménység és a reménytelenség, a pesszimizmus és az optimizmus, a realitás és az imádságos jövőbetekintés teljesen vegyes képe árad. Nagyon elgondolkodtató mondatok olvashatóak.

 A zempléni jelentésből is hasonló missziói helyzet, hasonló látásmód tükröződik. A ,,megfáradt”, ,,elöregedő”, ,,fogyó”, ,,elvándorlás” szavak jellemzik a 70 gyülekezet egy jó részének életét. E szomorú kép mellett a jelentés rá irányítja a figyelmet biztató jelekre is, mint például több, kis létszámú gyülekezet aktivitása, megjelenő új gyülekezeti tagok és a cigánymisszióhoz kapcsolódó kisebb sikerek. Bár elfogadott misszió munkatervvel csak a gyülekezetek kisebb hányada rendelkezik, azért szinte mindenhol megtalálhatóak azok az események (gyülekezeti csendes nap, evangelizációk, konfirmáltak vagy házasok jubileumi találkozója, települési eseményekhez kapcsolódó alkalmak stb.), amelyek segíthetik a helyi missziói munkát.

 Abaújban az egyházmegye gyülekezetei részéről, megyei missziói támogatásra 19 pályázat érkezett be 2022-ben. A 19 missziói alkalom teljes bekerülési költsége több, mint ötmillió forint volt, amelyhez az egyházmegye 1,3 millió forinttal járult hozzá. Az abaúji gyülekezetek jegyzőkönyveiből kitűnik, hogy a református közösségeket sokfelé idősek alkotják, többen használták az idősödő, kiöregedő gyülekezet jelzőket is. Többen próbálják a fiatalokat megszólítani, valamint előtérbe helyezni a cigánymisszós munkát. Megemlíti a jegyzőkönyv a járvány és a háború okozta nehézségeket, de megszólal a jelentésben az az öröm is, amely a hűségesek fáradozásainak és a megélt eseményeknek kapcsán tapasztalható. Hálás szívvel említi a jegyzőkönyv az abaúji lelkészek szanticskai közös karácsonyi alkalmát.

 Az egervölgyi jelentésből kiderül, hogy 26 gyülekezetből 11-ben tartottak egy vagy többnapos evangelizációs alkalmat. Az itteni gyülekezetek mintegy négymillió forintot költöttek az elmúlt évben missziói, gyülekezetépítő alkalmakra. A jegyzőkönyv felsorolása alapján színes, több korosztályt, réteget megszólító alkalmak szolgálják a missziót, a lelkészek, főgondnokok, presbiterek, gyülekezeti tagok „áldásos munkát végeznek a gyülekezetekben, sokszor erőn felül!” – olvasható az egervölgyi missziói jelentésben.

* 1. **Ének-, ifjúság-, szórványügy**

 Gyülekezeti életünk ezen területein nagy változások nem következtek be az elmúlt évhez képest. Arról, hogy az új énekeskönyvet milyen arányban használják kerületünk gyülekezeteiben, nem adnak pontos képet az egyházmegyei jelentések. Arról mindegyik beszámol, hogy tanulják az új énekeket sok helyen. Hálásak lehetünk kerületünk kántorainak szolgálataikért, viszonylag magas arányban szolgálnak még gyülekezeteinkben. Ugyancsak hála lehet a szívünkben a gyülekezeti énekkarokért, együttesekért, valamint a tavaly beszerzett új hangszerekért és hangszerfelújításokért.

 Az ifjúsági munkához csak a zempléni egyházmegyében tartozik külön jelentés. A készítője külön kiemel 11 gyülekezetet, ahol a fiatalok között végzett szolgálat példaértékű. Továbbra is népszerűek a tiszáninneni gyülekezetekben a nyári napközis jellegű táborok. Tavaly is megrendezésre került egyházkerületünk sárospataki nyári ifjúsági és gyermektábora, az egyhetes alkalom 2022. július 11-én kezdődött. Köszönet illeti a szervezőket, akik hűséggel végzik ezt az ifjúsági missziót évtizedek óta.

 A Tirekifi is megrendezi minden évben nyári táborát, így volt ez tavaly is, az idén pedig összekötötték a zánkai Csillagpont református ifjúsági találkozóval.

 Ami kerületünk szórványügyeit illeti, a következő megállapításokat tehetjük. A borsodi jegyzőkönyv említi, hogy a 30 évvel ezelőtti szórványok egy része önálló gyülekezetté fejlődött, akik szórvány-létben maradtak, ott fogyatkozást mutatnak a számok. Beszámol arról a tendenciáról is, hogy a motorizáció vagy a jó tömegközlekedés miatt, sok esetben a szórványokból az érdeklődők már bejárnak az anyaegyházközség alkalmaira.

 A zempléni jelentés a fogyatkozás és néhány szórvány kiüresedése mellett említ olyan pozitív és örömre okot adó folyamatokat, szolgálatokat is, ahol kis közösségek is aktív gyülekezeti életet élnek. (Dorkó-, Becskedi Cigánymissziós Gyülekezet pld.)

 Az abaúji jelentés a remény hangján szólal meg a kicsiny gyülekezetekre tekintve is: „Az egyházlátogatási jegyzőkönyv ide vonatkozó bejegyzései alapján elmondhatjuk tehát, hogy az abaúji gyülekezetek élnek és élni akarnak!”

 A egervölgyi jegyzőkönyvből kiderül, hogy a szórványgyülekezetek száma öt év alatt 50-ről 30-ra csökkent. Jelenleg 12 anyaegyházközséghez tartoznak szórványok. Hat szórványban van havonta istentisztelet, öt éve még 13 helyen volt.

A missziói jelentést a 2022. évről Isten Igéjével zárjuk:

***„Amit tehát ti kezdettől fogva hallottatok, az maradjon meg bennetek! Ha megmarad bennetek az, amit kezdettől fogva hallottatok, akkor megmaradtok ti is a Fiúban és az Atyában.”*** 1Jn 2,24

Határozati javaslat:

Tisztelettel kérem e jelentés elfogadását!

Vadnai Zoltán Géza

elnök

Missziói Bizottság